Up-214/00
Natisni
Opravilna št.:
Up-214/00
Datum odločitve:
27. 11. 2001
ECLI:
ECLI:SI:USRS:2001:Up.214.00
Akt:
Ustavna pritožba A. A. zoper odločbo Zavoda za pokojninsko in invalidsko zavarovanje št. V 9875829 z dne 11. 2. 1999 v zvezi z odločbo št. V 9875829 z dne 4. 11. 1997
Izrek:
Ustavna pritožba A. A. zoper odločbo Zavoda za pokojninsko in invalidsko zavarovanje št. V 9875829 z dne 11. 2. 1999 v zvezi z odločbo št. V 9875829 z dne 4. 11. 1997 se zavrže.
Evidenčni stavek:
Pritožnik pred vložitvijo ustavne pritožbe ni izčrpal vseh pravnih sredstev. Zato je bilo treba ustavno pritožbo zavreči.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
26. 6. 2000
Vrsta odločitve:
sklep
Vrsta rešitve:
zavrženje
Dokument:
US21075
Up-214/00
27. 11. 2001
S K L E P
Ustavno sodišče je v postopku za preizkus ustavne pritožbe A. A. iz Ž., Republika Hrvaška, na seji senata dne 27. novembra 2001 sklenilo:
Ustavna pritožba A. A. zoper odločbo Zavoda za pokojninsko in invalidsko zavarovanje št. V 9875829 z dne 11. 2. 1999 v zvezi z odločbo št. V 9875829 z dne 4. 11. 1997 se zavrže.
Obrazložitev
1. Pritožnik navaja, da je slovenski državljan, pojasnjuje razloge svojega bivanja na Hrvaškem ter izraža nezadovoljstvo z višino pokojnine, ki jo kot vojaški upokojenec nekdanje JLA prejema po hrvaških predpisih. Meni, da bi glede na to, da je slovensko ozemlje v aprilu 1944 zapustil po nalogu slovenskih vojaških oblasti, moral imeti pravico do slovenske pokojnine. Zavod za pokojninsko in invalidsko zavarovanje Republike Slovenije pa z izpodbijano odločbo njegov zahtevek za izplačevanje akontacije pokojnine po Odloku o izplačevanju akontacij vojaških pokojnin (Uradni list RS, št. 4/92) zavrača, ker je že pridobil akontacijo vojaške pokojnine v Republiki Hrvaški, sporazum med Republiko Slovenijo in Republiko Hrvaško o vojaških pokojninah (Uradni list RS, št. 48/92, MP št. 13/92) pa zavarovancem ne daje izbirne pravice. Pritožnik navaja, da je 23. 2. 1999 vložil zahtevek tudi pri Delovnem in socialnem sodišču v Ljubljani.
2. Ustavno sodišče ne more določati vsebine predpisov niti ne more o konkretnih zahtevkih odločati namesto drugih organov. Ustavna pritožba ni pravno sredstvo v okviru rednega sodstva, s katerim bi bilo mogoče uveljavljati kršitve pri ugotovitvi dejanskega stanja ter uporabi materialnega in procesnega prava same po sebi. Ustavna pritožba je posebno pravno sredstvo, ki je dopustno zoper posamične akte drugih državnih organov, organov lokalnih skupnosti in nosilcev javnih pooblastil, kadar se z njimi posega v človekove pravice ali temeljne svoboščine. Na podlagi ustavne pritožbe Ustavno sodišče presoja, ali so bile z izpodbijanimi posamičnimi akti kršene človekove pravice ali temeljne svoboščine (50. člen Zakona o Ustavnem sodišču) (Uradni list RS, št. 15/94 - v nadaljevanju ZUstS). Po prvem odstavku 51. člena ZUstS se ustavna pritožba lahko vloži šele, ko so izčrpana vsa pravna sredstva v posamičnem postopku. Ustavno sodišče odloča o ustavni pritožbi pred izčrpanjem izrednih pravnih sredstev le izjemoma, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice (drugi odstavek 51. člena ZUstS). Ustavni pritožnik še ni izčrpal rednih pravnih sredstev, saj je, kot izhaja iz njegovih navedb, vložil zahtevo za sodno varstvo zoper odločitev Zavoda za pokojninsko in invalidsko zavarovanje šele pred sodiščem prve stopnje. Na voljo je imel še pravna sredstva, ki jih pred vložitvijo ustavne pritožbe ni izčrpal. Zato je Ustavno sodišče ustavno pritožbo zavrglo.
3. Senat Ustavnega sodišča je ta sklep sprejel na podlagi druge alinee prvega odstavka 55. člena ZUstS v sestavi: predsednica senata Milojka Modrijan ter člana dr. Janez Čebulj in Lojze Janko. Predsednica senata
Milojka Modrijan